Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2019/C 271/07)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 artikli 51 (1) kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„ΚΡΙΤΣΑ“ (KRITSA)

ELi nr: PGI-GR-02317 – 6.7.2017

KPN ( ) KGT ( X )

1. Nimetus(ed)

„Κριτσά“ (Kritsa)

2. Liikmesriik või kolmas riik

Kreeka

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Oliiviõli „Kritsa“ toodetakse üksnes sorti ‘Koroneiki’ kuuluvatest oliividest. Õli on rohelist kuni kollakasrohelist värvi.

Füüsikalis-keemilised omadused:

— happesus (oleiinhappe massiprotsendina): ≤ 0,5

— neeldumistegur K270: ≤ 0,15

— neeldumistegur K232: ≤ 1,90

— neeldumisteguri muutus Delta-K: ≤ 0

Organoleptiline hindamine

— puuviljalisus: ≥ 2,5

— puudus: 0,0

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Oliiviõli „Kritsa“ toodetakse üksnes sorti ‘Koroneiki’ kuuluvatest oliividest.

3.4. Täpsustage tootmise erietapid, mis peavad toimuma määratletud geograafilises piirkonnas

Oliivikasvatus ning esimese pressi oliiviõli „Kritsa“ tootmise kõik etapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Oliiviõli „Kritsa“ on tunnustatud nii Kreekas kui ka rahvusvaheliselt ning selle hea maine tuleneb selle erakordsest kvaliteedist (vähene happesus, väikesed neeldumistegurid) ja puuviljalisest maitsest. Neid omadusi mõjutavad kahjulikult temperatuur, valgus ja hapnik, seda tõenäolisemalt juhul, kui õli mahutist paakautodele ja vastupidi ümber paigutatakse või kui seda paakautode vahel ümber paigutatakse või kui see on paakautos. Kõrge temperatuur ja hapnik kahjustavad kiirelt ka õlile iseloomulikku puuviljalisust. Seetõttu tuleks oliiviõli „Kritsa“ säilitada määratletud piirkonnas roostevabast terasest mahutites, tagamaks, et säilivad õli omadused, millel tema maine põhineb. Oliiviõli „Kritsa“ pakendatakse samuti määratletud piirkonnas, täpsemalt õli tootmiskohas. Nii hoolitsetakse selle eest, et õli kvaliteediomadusi ei mõjutata ega muudeta, ning hõlbustatakse kontrolle ja tagatakse jälgitavus.

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Oliiviõli „Kritsa“ toodetakse üksnes Agios Nikolaose omavalitsusüksuses Kritsá küla ning selle naabruses asuvate Mesa, Exo Lakkonia ja Kroustase külade piirkonnas. Peale suure Kritsá küla hõlmab nimetatud piirkond järgmisi asulaid: Ammoudara, Vathy, Theologos, Katharó, Kalyvos, Mardati, Rousa Limni ja Tapes.

5. Seos geograafilise piirkonnaga

„Kritsa“ on üks Kreeta kuulsamaid oliiviõlisid, mis on saanud tuntuks ka väljaspool Kreekat. Õli maine on tingitud üksnes selle kvaliteedist, organoleptilistest ja keemilistest omadustest, mis omakorda on seotud geograafilise piirkonnaga, aga ka inimteguriga, mis mõjutab toodetava õli kvaliteeti märkimisväärselt.

Õli väga laialdane tuntus on põhjus, miks taotletakse oliiviõli „Kritsa“ nimetuse registreerimist kaitstud geograafilise tähisena.

Oliiviõli „Kritsa“ toodetakse suhteliselt väikeses piirkonnas, kus mulla- ja kliimatingimused on igal pool enam-vähem samasugused, mis tähendab, et lõpptoote kvaliteet on ühtlane. ‘Koroneiki’ on ainus oliivisort, mida selles piirkonnas kasvatatakse.

Piirkonnas on pehme vahemereline kliima ning suuri temperatuurikõikumisi ei esine. Tänu maa asendile ja avatusele välistegurite toimele on päikesevalgust palju, üle 2 900 tunni aastas. Oliivisalud on istutatud kuiva lubjarikkasse mulda, millel on suur veemahutavus. Mulla savisisaldus muudab selle sobivaks oliivisalude jaoks, mida ei niisutata. Samuti pole tingimused kuigi soodsad oliivikärbestele ja seega on putukakahjustused piiratud.

Enamik piirkonna oliividest pressitakse korraga ja 48 tunni jooksul pärast oliivikoristust, minimeerides seeläbi oliivide koristusjärgse kahjustumise. Tänu tootjate paljude aastate jooksul täienenud oskusteabele koristatakse täpselt õige küpsusastmega viljad, mille kollakasroheline värvus hakkab muutuma tumelillaks; see mõjutab toodetava õli organoleptilisi omadusi.

Seega on nii looduslikud kui ka inimtegurid aidanud välja kujundada oliiviõli „Kritsa“ konkreetsed omadused, mis on vähene happesus (mitte üle 0,5), väikesed neeldumistegurid (K270: ≤ 0,15, K232: ≤ 1,90, Delta-K: ≤ 0) ja puuviljalisus üle 2,5.

Külluslik valgus, kuiv lubjarohke muld ja õigel ajal koristamine tagavad õli, millel on palju aromaatseid komponente, mis annavad sellele iseloomuliku puuviljalise maitse. Väikesed neeldumistegurid (K270, K232 ja Delta-K) on seotud kõrgusega, aga ka asjaoluga, et oliivid pressitakse kohta pärast nende korjamist.

Oliiviõlile „Kritsa“ on laialdaselt viidatud Norra, Sloveenia ja Jaapani ajakirjades, kus on pööratud erilist tähelepanu selle kvaliteediomadustele.

Oliiviõli „Kritsa“ on mainitud ka reisi- ja maaturismi teemalistel veebisaitidel, kus külastajatele öeldakse, et nad ei lahkuks Kritsá külast ilma kohaliku oliiviõlita.

Peale reisiteemaliste veebisaitide on oliiviõli „Kritsa“ mainitud ka ühe Ateenas asuva tuntud restorani veebisaidil, kuna selle restorani roogades kasutatakse ainult seda õli. Oliiviõli „Kritsa“ on ühtlasi üks põhilistest koostisosadest, mida kasutatakse kuulsas Valrhona kondiitrikoolis Prantsusmaal.

Toote head mainet ning selle seost kohalike inimeste ja ümbritseva keskkonnaga näitab asjaolu, et seda tutvustatakse kohalikel üritustel, kohalikes ja riiklikes raadio- ja telesaadetes ning ajakirjanduses.

Seost oliiviõli „Kritsa“ ning kohalike inimeste ja nende ajaloo vahel on selgitanud kirjanik/ajakirjanik Tom Mueller oma raamatus „Extra Virginity, the sublime and scandalous world of olive oil“ (2014).

Oliiviõlist „Kritsa“ on räägitud ka rahvusvahelises ajakirjanduses, täpsemalt CNNis ja ajalehes The Times, nagu mainitud veebiväljaandes Olive Oil Times.

Toote head mainet ja asjaolu, et Kritsát on peetud oluliseks oliiviõli tootmise piirkonnaks, kinnitavad ka 19. sajandist pärit reisikirjeldused.

Täpsemalt on M. A. Fabreguettes maininud ajakirjas Bulletin de la Société de Géographie (1835), et „[---] Kritsá [---] külas on rikkalikult kõiksuguseid saadusi, oliiviõli, mandleid, jaanikaunu, juustu ja nii edasi [---]“, ning väljaandes „Kritika iti Topografia kai Odoiporika tis Nisou Kritis“ (1894) kirjeldab N. Kalomenopoulos viljakat Kritsá orgu „väikese tasandikuga, mida läbib jõeke ja kuhu on tihedalt istutatud oliivipuid“ ning Lakkonia orgu, „mida katavad oliivi- ja kirsipuud“.

Alates 2006. aastast on oliiviõli „Kritsa“ võitnud kokku 24 auhinda – 16 riiklikel konkurssidel ja kaheksa rahvusvahelistel konkurssidel, eeskätt keskmise ja tugeva puuviljalisusega õlide kategooriates. Parim saavutus oli kuldmedal 2008. aastal keskmise puuviljalisusega õlide kategoorias rahvusvahelisel Mario Solinase konkursil, mille korraldas rahvusvaheline oliivinõukogu. Muud olulised saavutused olid kolmas koht samal konkursil 2006. aastal, kuldmedalid konkurssidel „Los Angeles Extra Virgin Olive Oil Competition“ (2010) ja „Great Taste“ Londonis (2012) ning hõbemedalid Prodexpo näitusel Moskvas (2012) ja konkursil „Olive Japan“ (2013) ning hõbemedal Cat Cora's Kitcheni oliiviõlile (2013). Kreekas on see õli saanud kuldmedalid järgmistel konkurssidel: „Panhellenic Extra Virgin Olive Oil Producers’ Competition“ (2007), esimene „Greek Extra Virgin Olive Oil Competition“ (2008) ja „Eleotechnia“ (2008 ja 2011).

Peale eelnimetatud auhindade võitis oliiviõli „Kritsa“ oliiviõli esimese pressi oliiviõlina pronksmedali konkursil „London International Quality Olive Oil Competition“ (2017). Samal aastal võitis see pronksmedali ka maitse eest keskmise puuviljalisusega õlide kategoorias viiendal Kreeka esimese pressi oliiviõlide konkursil. Mõlemast auhinnast teatati Kreekas veebiajakirjanduses. Nii 2016. kui ka 2017. aastal sai Kritsá põllumajandusühistu õliveski Kreeta oliive kasvatavate omavalitsuste liidult kaks auhinda: hõbedase Minose Oliivi heade turundustavade kategoorias ja kuldse Minose Oliivi heade pressimistavade kategoorias.

Piirkonna ajaloolist seost oliivide ja oliiviõli tootmisega kinnitavad (vähemalt kaks) oliiviveskit muistse Lato linna territooriumil; linna varemed pärinevad dooria perioodist (5. ja 4. sajand eKr). Selles linnas, mis asub Kritsá külast umbes kolme kilomeetri kaugusel, on leitud tõendeid oliiviõli säilitamisest. Tugevast seosest oliivikasvatuse ja kohalike inimeste igapäevaelu vahel annavad tunnistust ka laiemas piirkonnas hajutatult paiknevad vanad oliiviveskid ning rohked rändurite viiteid, mida on alates 19. sajandist raamatutes esinenud.

Viide spetsifikaadi avaldamisele

(viitemääruse artikli 6 lõike 1 teine lõik)

http://www.minagric.gr/images/stories/docs/agrotis/POP-PGE/prod_ladi_kritsa070119.pdf

(1) ELT L 343, 14.12.2012, lk 1.